將適吳楚留別章使君留後兼幕府諸公得柳字
作者：杜甫
朝代：唐

paragraphs: 我來入蜀門，歲月亦已久。
豈惟長兒童，自覺成老醜。
常恐性坦率，失身爲杯酒。
近辭痛飲徒，折節萬夫後。
昔如縱壑魚，今如喪家狗。
既無遊方戀，行止復何有。
相逢半新故，取別隨薄厚。
不意青草湖，扁舟落吾手。
眷眷章梓州，開筵俯高柳。
樓前出騎馬，帳下羅賓友。
健兒簸紅旗，此樂或難朽。
日車隱崑崙，鳥雀噪戶牖。
波濤未足畏，三峽徒雷吼。
所憂盜賊多，重見衣冠走。
中原消息斷，黃屋今安否。
終作適荆蠻，安排用莊叟。
隨雲拜東皇，挂席上南斗。
有使即寄書，無使長回首。